**Predkladacia správa**

 Návrh zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2022.

 Dôvodom spracovania návrhu zákona je realizácia záväzku vyplývajúceho z Programového vyhlásenia vlády Slovenskej republiky na roky 2021 – 2024 v časti Obranná politika a ozbrojené sily (ďalej len „programové vyhlásenie vlády“). Okrem toho sa na základe poznatkov z aplikačnej praxe spresňujú niektoré ustanovenia upravujúce pôsobnosť služobných úradov a veliteľov a ustanovenia upravujúce priebeh služobného pomeru profesionálnych vojakov.

 V návrhu zákona je v súlade s programovým vyhlásením vlády kladený dôraz na stabilizáciu vojenského personálu a zvyšovanie jeho kvality, rozšírenie možností a zvýšenie kvality jeho vzdelávania, vytvorenie predpokladov na rozvoj celoživotného vzdelávania profesionálnych vojakov, zabezpečenie objektivizácie kariérneho postupu a hodnotenia profesionálnych vojakov, vytváranie podmienok pre zvyšovanie starostlivosti o profesionálneho vojaka a jeho rodinu a skvalitnenie doplňovania vojenského personálu zmodernizovaním regrutačného systému ozbrojených síl.

 Návrhom zákona sa zavádza nový subjekt ochrany profesionálnych vojakov, vojenský ombudsman, ktorého hlavnou úlohou je poskytovať ochranu základných práv a slobôd profesionálnych vojakov počas trvania ich služobného pomeru. Ďalej sa precizuje a rozširuje právna úprava vo vzťahu k podmienkam vstupu občana do štátnej služby profesionálneho vojaka, priebehu a skončeniu štátnej služby profesionálneho vojaka.

 V nadväznosti na návrh zákona sa v Čl. II novelizuje zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v súvislosti s naviazaním obligatórnych dôvodov na prepustenie profesionálneho vojaka, právoplatne odsúdeného za trestný čin vojenský, za prečin, ktorý je úmyselným trestným činom alebo za zločin, pričom sa nebude prihliadať na skutočnosť, či odsúdenie za takýto trestný čin bolo zahladené alebo sa na neho hľadí, akoby nebol odsúdený, alebo bola na neho podaná obžaloba podľa § 234 Trestného poriadku, na zníženie výsluhového príspevku o jednu polovicu, stratu nároku na odchodné a vznik nároku na výsluhový dôchodok až po dovŕšení veku potrebného pre vznik nároku na starobný dôchodok podľa všeobecných predpisov o sociálnom poistení. Vznik nároku na výsluhové zabezpečenie profesionálnych vojakov sa obdobne upravuje aj v súvislosti so zavedením fakultatívneho dôvodu na prepustenie profesionálneho vojaka z dôvodu požitia alkoholu vo vymedzených prípadoch.

Vzhľadom na doplnenie vymedzenia pojmu špecifická zdravotná starostlivosť o prepravu a neodkladnú prepravu, súčasťou návrhu zákona sú v  Čl. III až VI novely príslušných súvisiacich zákonov upravujúcich zdravotnú starostlivosť, a to zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov, zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov a zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.

Z dôvodu zefektívnenia dobrovoľnej vojenskej prípravy sa v Čl. VII navrhuje novelizovať zákon č. 378/2015 Z. z. o dobrovoľnej vojenskej príprave a o zmene a doplnení niektorých zákonov v znení neskorších predpisov. Navrhuje sa, aby doba dobrovoľnej vojenskej prípravy bola súvislý časový úsek v trvaní najviac 11 týždňov.

 Návrh zákona nie je predmetom vnútrokomunitárneho pripomienkového konania.

 Účinnosť zákona sa navrhuje vzhľadom na predpokladanú dĺžku legislatívneho procesu a zabezpečenie primeranej legisvakancie od 1. januára 2023.

 Návrh zákona bol predmetom medzirezortného pripomienkového konania (LP/2022/177) od 4. apríla 2022 do 26. apríla 2022 a na rokovanie Legislatívnej rady vlády Slovenskej republiky sa predkladá bez rozporov.